Warm Swift Sport spog nou met turbo - Motors - Windhoek Express
Friday, February 28th, 2020 16:36:18
Binnekant is die kajuit modern en sportief afgewerk.
Nou met ekstra oemf, belowe die nuwe Swift 'n hoendervel van lekkerte.
Nou in derde generasie-formaat, kom die klein vlamgat turbo-aangejaag.
Noem net Suzuki Swift Sport en die meeste motorentoesiaste sal met respek reageer.
Die klein, warm buksie het oor die jare beïndruk met eerlike verrigting, rateltaai enjins en bougehalte met integriteit. 'n Ligte bak, toergierige enjins en relatiewe bekostigbaarheid in 'n sportiewe en aantreklike jas, was die suksesresep vir begeerlikheid en gewildheid.
Nou in derde generasie-formaat, kom die klein vlamgat turbo-aangejaag. Ek was een van die menigte Suzuki-entoesiaste wat aanvanklik maar skepties was, want sien, normaal-geaspireerde verrigting enjins moes teen hoë (skreeuende!) toere loop om maksimum wringkrag en verrigting te kan lewer. Dit kom met 'n bypassende klankbaan, iets waarvoor 'n egte petrolkop hoendervel kry van lekkerte. Daarteenoor is turbo-enjins ontwerp om met geforseerde lug in die silinderkamers omtrent maksimum trekkrag te lewer wat die 0 – 100 kpu-lopies soveel vinniger maak. Turbo's raak dus uitasem by hoër toere en gevolglik is die klankkakofonie ook daarmee heen.
Die ou Swift Sport was toegerus met 'n 1.6 l-petrolenjin sonder 'n turbo wat oopketel teen maksimum (skreeuende) 6 900 rpm, 100 kW en 160 Nm piekkrag en wringkrag kon lewer. Die 2019-model het egter nou 'n 1.4 liter turbo-aangejaagde petrolkragbron wat maksimum 103 kW krag teen 5500 rpm en 230 Nm se piek wringkrag lewer wat reeds by 2 500 toere beskikbaar is. Terwyl die 3 kW krag dalk nie so indrukwekkend op die oog af is nie, het Suzuki se witjasse dit reggekry om 90 kg gewig te bespaar sodat die 2019 Swift Sport nou net 970 kg weeg. Voeg daarby 70 Nm se ekstra wringkrag en die klein Swift Sport kom met skop-in-die-rug woema.
Tydens die bekendstelling kon ons die nuweling se ekstra krag behoorlik beproef op die Red Star Raceway in Mpumalanga. Die ekstra krag in die ligter lyfie het egter greep bemoeilik deur die knap tegniese draaie van die renbaan wat eintlik vir motorfietse ontwerp is.
Terwyl derde rat die beter opsie was om spoed uit die knap draaie te behou, moes ons vierde haak om teen laer toere stuurtraagheid en skreeuende bande te minimaliseer. Tog het die nuweling beïndruk met hantering en balans.
Ek is van mening die 2019 Swift Sport meer sal beïndruk in normale rytoestande en dat verrigting op die ooppad en wyer draaie matelose bestuurgenot sal verskaf.
Binnekant is die kajuit modern en sportief afgewerk met materiale en vakmanskap van goeie gehalte. Die sportstuurwiel, sportsitplekke en standaardtoerusting gaan baie kopers se harte wen. Ek is absoluut verlief op die nuwe Swift Sport se kajuit en terwyl die nuwe "Champion Yellow" die bekenstellingskleur is wat die Sport laat aandag trek, is dit die pragtige rooi wat my hart gewen het.